桂花爛熳一夕敗於風雨呼僮掃落英以供香事戲作古句
作者：羅與之
朝代：宋

paragraphs: 小山涼風高，秋意饒庭砌。
江南山水秀，鍾此數叢桂。
亭亭蒼虯蟠，磊磊栗玉綴。
薰染風露香，擺脫脂粉媚。
芙蓉已無秋，籬菊極羞愧。
幽芳蕙百畝，香味亦瑣細。
孰知標格奇，自取造物忌。
狂風挾怪雨，族滅無噍類。
纔憐金作屋，俄驚粟布地。
姿容就枯槁，氣骨尚奇異。
如彼死諸葛，凜凜有生意。
試炷博山火，來參烟一燧。